Luister: 'Toks & tjops' kry nuwe temalied | Netwerk24
Luister: 'Toks & tjops' kry nuwe temalied
Deur AJ Opperman 12 April 2019 16:00
Breyten Paulse, Janina Oberholzer, Toks van der Linde en Tommy Dickson op die stel van Toks & tjops.
KykNET se geselsprogram Toks & tjops het van Vrydag af 'n splinternuwe temalied.
Die liedie "Braai" kom uit die pen van die musikante Jakkie Louw en Pietman Geldenhuys, ook bekend as Pietman die Skot.
Hulle albei sing ook die lied.
Die aanbieders, Toks van der Linde, Breyten Paulse en Janina Oberholzer, gesels elke week met gaste en hou 'n oog op die jongste sportnuus.
Daar word gebraai, terwyl hulle sing en gesels. Die sjef Vaatjie (Tommy Dickson) sorg vir die kos.
"Ek glo nie daar is al 'n kommersiële liedjie oor braai geskryf nie. Daar is al oor alles geskryf, selfs oor pikkewyne (Louw het 'n lied 'Drie pikkewyne'). Ek wil hê mense moet vir my in 'n groot skare kan skree: 'Kom ons braai, kom ons braai.' Daar is 'n rock 'n roll-edge met die lied, maar daar is ook 'n bietjie Afrika-klanke."
Louw het die refrein geskryf en Geldenhuys die verse.
Geldenhuys is ook bekend as medeaanbieder van Oppiestoep op kykNET.
Al bly Geldenhuys in Malmesbury en Louw in Pretoria, kon niks hulle keer om die liedjie te skep nie.
Met 'n vorige verskyning op die program het Van der Linde vir Louw gevra of hy dalk die nuwe liedjie wil skryf.
"Ek en Toks is al baie jare pêlle. Ek ken hom sedert ek 16 was. Ons het op 'n Toks & tjops-bootreis gegaan en vir die mense in die gehoor gevra watter woorde hulle in die liedjie wil hoor."